《代人上师垣生辰三首 其三》
宋代·仲并

化工作意办春来，斗柄明朝后日回。东风先到江南岸，江山濯濯无尘埃。

灵光葱葱随处有，夜半两两明三台。天遣异人为时出，要作霖雨泽九垓。

明堂藉此一柱壮，他山之木皆凡材。如今国势盘泰华，向来天步屯云雷。

岁岁年年竞是日，人人争欲持寿杯。天知调羹付公手，江梅不为他人开。

长生唯在一清净，别无方丈并蓬莱。

作者简介：约公元一一四七年前后在世]字弥性，江都（今江苏扬州）人。生卒年均不详，约宋高宗绍兴中前后在世。幼好学强记，其母尝屏其所观书，几上仅余台历一册，明旦默记，纤悉不误。高宗绍兴二年（一一三二）进士，调平江府学教授。五年，通判湖州。七年，以张浚荐召至阙，为秦桧所阻，出通判镇江府。十六年，为言者所劾，降二官（《建炎以来系年要录》卷一五五），自是闲退二十年。孝宗隆兴元年（一一六三），擢光禄丞，晚知蕲州。